P. Hrušovský, predseda NR SR: (2004-07-06):
Ďakujem pánovi podpredsedovi vlády a poslancovi Mikušovi  a poprosím teraz podpredsedu vlády a ministra hospodárstva Pavla Ruska, aby z poverenia vlády uviedol a odôvodnil vládny návrh zákona, ktorým sa mení a dopĺňa zákon č. 193/2001 Z. z. o podpore na zriadenie priemyselných parkov a o doplnení zákona Národnej rady  Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení zákona č. 156/2003 Z. z. ,  ktorý prerokúvame ako tlač 749. Pán podpredseda vlády,  nech sa páči, máte slovo. P. Rusko, podpredseda vlády a minister hospodárstva SR: Ďakujem pekne, pán predseda, za slovo. Vážené poslankyne, vážení páni poslanci, dovoľte mi, aby som uviedol návrh zákona, ktorý reaguje na investičný boom v Slovenskej republike, ktorý vytvára lepšie podmienky a sprístupňuje obciam a mestám budovanie priemyselných parkov a zvýhodňuje tie obce, mestá, ktoré sú pripravené na tieto kroky tak, aby dokázali vyhovieť v pomerne krátkom čase aj novým investorom najmä na území od stredu cez východné Slovensko, respektíve na území stredného a východného Slovenska. Návrh zákona počíta s tým, že zlepšuje spôsob a zlepšuje možnosti, akým sa dostávajú obce a mestá k týmto prostriedkom, a to najmä tým, že znižuje pôvodnú hranicu a pôvodnú sadzbu spoluúčasti na 10 percent zo strany obcí a miest a zároveň nepotvrdzuje povinných dvoch, ale stačí iba jeden investor na to, aby sa takýto projekt mohol realizovať s podporou štátneho rozpočtu. Ďalej tento zákon rieši a jeho poslaním je, aby sa umožnilo, aby priemyselný park mohli zriaďovať aj viaceré obce. To znamená, aby sa mohli združovať do jedného subjektu za účelom realizácie takejto investície. Zároveň sa upresňuje obsah zmluvy medzi obcou a podnikateľom v priemyselnom parku a uskutočnenie jeho podnikateľského zámeru, uprednostňuje alebo teda nejakým spôsobom sa bližšie špecifikuje spôsob preukázania finančného zabezpečenia, a to podielu obce na spolufinancovaní nákladov na zriadenie priemyselného parku, ale aj realizácie podnikateľského zámeru podnikateľa v priemyselnom parku. Zjednodušuje sa postup pri vybavovaní žiadosti, liberalizujú sa požiadavky na dokladovanie výšky oprávnených nákladov na zriadenie priemyselného parku a umožňuje sa podnikateľovi v priemyselnom parku odkúpiť od obce pozemky a technickú infraštruktúru priemyselného parku za trhovú cenu pozemku a technickej vybavenosti a inžinierskych stavieb. Tým sa vlastne môže vytvárať konštrukcia, keď obec realizuje tento park, ale investor v priebehu rokov nadobudne dostatok zdrojov zo svojej činnosti, aby si mohol pozemok a budovy, ktoré k parku prináležia, privlastniť, respektíve získať do vlastného majetku, a teda do vlastníctva. Ak pôjde len o odpredaj určitej časti územia priemyselného parku, do tejto ceny predaja sa započíta aj  pomerná časť nákladov na obstaranie technickej vybavenosti a inžinierskych stavieb priemyselného parku. Je to zákon, ktorý výrazne umožňuje obciam a mestám zlepšiť dostupnosť zdrojov, ktoré slúžia na budovanie priemyselných parkov práve pre to, aby sme v rámci regiónov s vyššou nezamestnanosť boli schopní kreovať ponuku, ktorá je pre nových veľkých investorov dostatočne zaujímavá a je náležite flexibilná. Vážené pani poslankyne, páni poslanci, dovoľujem si vás poprosiť a požiadať o podporu tohto zákona. Ďakujem.